กฎกระทรวง ฉบับที่ 10 (พ.ศ. 2547) ออกตามความในพระราชบัญญัติการทำงานของคนต่างด้าว พ.ศ. 2521

กฎกระทรวง
กฎกระทรวง
ฉบับที่ ๑๐ (พ.ศ. ๒๕๔๗)
ออกตามความในพระราชบัญญัติการทำงานของคนต่างด้าว
พ.ศ. ๒๕๒๑[๑]
 

อาศัยอำนาจตามความในมาตรา
๑๖ และมาตรา ๔๗ แห่งพระราชบัญญัติการทำงานของคนต่างด้าว พ.ศ. ๒๕๒๑
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๑ มาตรา ๓๕ และมาตรา ๕๐
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงแรงงานออกกฎกระทรวงไว้ ดังต่อไปนี้

ให้ยกเลิกความในวรรคสองของข้อ
๒ แห่งกฎกระทรวง (พ.ศ. ๒๕๒๒) ออกตามความในพระราชบัญญัติการทำงานของคนต่างด้าว พ.ศ.
๒๕๒๑ ซึ่งแก้ไขเพิ่มเติมโดยกฎกระทรวง ฉบับที่ ๙ (พ.ศ. ๒๕๔๔)
ออกตามความในพระราชบัญญัติการทำงานของคนต่างด้าว พ.ศ. ๒๕๒๑
และให้ใช้ความต่อไปนี้แทน
ในกรณีที่ผู้ยื่นคำขอตามวรรคหนึ่งเป็นคนต่างด้าวซึ่งประสงค์จะทำงานหรือได้รับอนุญาตให้ทำงานในสำนักงานผู้แทนของนิติบุคคลต่างประเทศในธุรกิจการค้าระหว่างประเทศ
หรือสำนักงานภูมิภาคของบริษัทข้ามชาติซึ่งเป็นธุรกิจบริการอื่นตามกฎหมายว่าด้วยการประกอบธุรกิจของคนต่างด้าวหรือเป็นคนต่างด้าวซึ่งได้รับอนุญาตให้เข้ามาทำงานในราชอาณาจักรตามกฎหมายว่าด้วยการส่งเสริมการลงทุนหรือตามกฎหมายอื่นตามมาตรา
๑๐
หรือเป็นคนต่างด้าวซึ่งได้รับอนุญาตให้เข้ามาภายใต้กรอบพันธกรณีที่รัฐบาลทำไว้กับรัฐบาลต่างประเทศ
ให้ยื่นคำขอ ณ
ศูนย์บริการวีซ่าและใบอนุญาตทำงานสำนักงานคณะกรรมการส่งเสริมการลงทุน กระทรวงอุตสาหกรรม
ได้ด้วย


ให้ไว้ ณ วันที่ ๓
ธันวาคม พ.ศ. ๒๕๔๗
อุไรวรรณ เทียนทอง
รัฐมนตรีว่าการกระทรวงแรงงาน
หมายเหตุ :-
เหตุผลในการประกาศใช้กฎกระทรวงฉบับนี้ คือ
เนื่องจากปัจจุบันรัฐบาลมีพันธกรณีด้านการเปิดตลาดบริการและการลงทุนระหว่างประเทศ ดังนั้น เพื่อให้คนต่างด้าวที่ได้รับอนุญาตให้เข้ามาทำงานภายใต้กรอบพันธกรณีสามารถยื่นคำขอรับใบอนุญาตทำงาน
คำขอต่ออายุใบอนุญาตทำงาน คำขอรับใบแทนใบอนุญาตทำงาน
และคำขออนุญาตเปลี่ยนการทำงานหรือเปลี่ยนท้องที่หรือสถานที่ในการทำงาน ณ
ศูนย์บริการวีซ่าและใบอนุญาตทำงานได้ จึงจำเป็นต้องออกกฎกระทรวงนี้




















ศุภชัย/พิมพ์
๒๘ กุมภาพันธ์ ๒๕๔๘
สุนันทา/นวพร/ตรวจ
๒๒ เมษายน ๒๕๔๘
A+B

ภัทรวีร์/ปรับปรุง
๒๙ พฤศจิกายน ๒๕๖๐



[๑] รก.๒๕๔๗/พ๗๔ก/๗/๗
ธันวาคม ๒๕๔๗